**Informatīvais ziņojums „Par Latvijas prezidēšanu Ziemeļu Dimensijas Sabiedrības veselības un sociālās labklājības partnerībā”**

 Ziemeļu Dimensijas Sabiedrības veselības un sociālās labklājības partnerība (turpmāk - Partnerība) ir sadarbības organizācija, kas sevī ietver 13 valstu valdības, Eiropas Komisijas struktūrvienības un 8 starptautiskās organizācijas. Latvijas atbildīgā institūcija ir Veselības ministrija, kuras vārdā tika parakstīta 2003. gada 27. oktobra Oslo Deklarācija par Ziemeļu Dimensijas sabiedrības veselības un sociālās labklājības partnerības dibināšanu (Oslo Deklarācija). Veselības ministrija nodrošina Latvijas Republikas pārstāvniecību Partnerības lēmējorgānā - Partnerības ikgadējā konferencē. Minētajā konferencē reizi divos gados piedalās veselības ministrs. Izpildorgānā jeb Vecāko amatpersonu komitejā Latvijas Republiku pārstāv Veselības ministrijas Eiropas lietu un starptautiskās sadarbības departamenta direktors.

Ziemeļu Dimensijas reģionā ir novērojami krasi atšķirīgi veselības stāvokļa rādītāji. Reģionā ir vietas, kur sociālie un ekonomiskie sarežģījumi ir noveduši pie augsta mirstības līmeņa, biežākām neinfekcijas saslimšanām, varmācības, alkohola un narkotiku atkarības un plašākas infekcijas slimību izplatības, bet tautsaimniecības pamatā ir veselīga sabiedrība. Ciešāka sadarbība un starptautiska mēroga koordinēšana ir risinājums daudzām sabiedrības veselības un labklājības problēmām. Partnerība ir organizācija, kas izveidota minēto problēmu pārvarēšanai.

Partnerības mērķis ir sekmēt ilgtspējīgu attīstību Ziemeļu Dimensijas reģionā, uzlabojot cilvēka veselību un sociālo labklājību.

Partnerības darbs ietver kā daudzpusējo projektu realizāciju, tā arī starptautiskās politikas izstrādi. Partnerības darbu nosaka Ziemeļu Dimensijas politika, kas ir pamats ciešākiem sakariem, konkrētu projektu realizācijai, stabilitātes nodrošināšanai, ekonomiskās sadarbības, konkurences veicināšanai un ilgtspējīgai Ziemeļeiropas attīstībai.

Ziemeļu Dimensijas sadarbība notiek galvenokārt partnerību ietvaros:

- **Vides partnerība**, kas strādā ar konkrētiem projektiem vides un kodoldrošības jomā;

- **Sabiedrības veselības un sociālās labklājības partnerība;**

**- Transporta un loģistikas partnerība** ar pamatmērķi pilnveidot Ziemeļu Dimensijas reģiona galveno transporta savienojumus un loģistiku;

- **Kultūras partnerība** - ietvars kultūras iestāžu, radošu uzņēmēju un biznesa kopienas sadarbības veicināšanai Ziemeļu Dimensijas reģionā;

- **Ziemeļu Dimensijas Institūts**, kura pamatā ir ideja par reģiona universitāšu tīkla izveidi augstas kvalitātes zinātnisko pētījumu veikšanai;

**- Biznesa padome** - sadarbības formāts, kura mērķis ir radīt kontaktu veidošanas un uzturēšanas platformu uzņēmējiem.

Partnerība savā jaunajā Stratēģijā 2020. gadam ir definējusi vispārīgo mērķi - veicināt ilgtspējīgu Ziemeļu Dimensijas attīstību, uzlabojot iedzīvotāju veselību un sociālo labklājību. Lai to panāktu, ir definēti 6 specifiskie mērķi, uz ko Partnerībai koncentrēties šajā laika posmā:

1. Samazināt HIV, tuberkulozes un ar to saistīto infekcijas slimību ietekmi uz īpašam riskam pakļauto sabiedrības daļu, ieskaitot cietumniekus - stiprināt profilaksi un pieejamību ārstniecībai;
2. Apturēt antimikrobās rezistences izplatību - atbalstīt starpsektoru pūliņus ieviešot reģionālās un globālās stratēģijas un rīcības plānus;
3. Samazināt neinfekcijas slimību ietekmi - stiprināt profilaksi un strādāt ar dzīvesveidu saistītiem riska faktoriem;
4. Samazināt sociālo un veselības ļaunumu, ko rada alkohola, tabakas un nelegālo narkotiku lietošana - stiprināt un veicināt daudz-sektoru pieeju;
5. Adekvāti risināt veselības un sociālās vajadzības, kas ir saistītas ar hroniskiem stāvokļiem un demogrāfiskās izmaiņām - stiprināt aprūpes un profilakses integrāciju un koordināciju visas dzīves garumā primārās aprūpes līmenī;
6. Stiprināt darba drošību, veselību un labklājību darba vietā ar informācijas un ziņošanas sistēmu, darba vietu aktivitāšu un nodarbinātības veselības pakalpojumu palīdzību.

Lai efektīvi veiktu noteiktos uzdevumus un sasniegtu nospraustos mērķus, Partnerība ir izveidojusi organizatorisko struktūru, kas šobrīd ietver:

* Partnerības ikgadējo konferenci (katru otro gadu notiek ministru līmenī);
* Vecāko amatpersonu komiteju;
* Dalībvalstu ekspertu darba grupas;
* Dalībvalstu asociētās ekspertu grupas;
* Sekretariātu.

Partnerības ekspertu grupās no Latvijas piedalās eksperti un speciālisti no Slimību profilakses un kontroles dienesta, Nacionālā veselības dienesta, Veselības ministrijas, Tieslietu ministrijas, Paula Stradiņa Klīniskās universitātes slimnīcas, Rīgas Stradiņa universitātes un Labklājības ministrijas eksperti.

Partnerība tiek finansēta no dalībvalstu nacionālā finansējuma. Latvija kopš 2007. gada kā Partnerības dalībvalsts ir iemaksājusi 123 593 EUR.

Partnerības ikgadējā konferencē (turpmāk - PAC) no partnervalstu valdībām ievēl priekšsēdētāju un līdzpriekšsēdētāju, kas divu gadu garumā vada Partnerību. Priekšsēdētājs pārstāv Partnerību un uztur regulārus kontaktus ar partnervalstīm, kā arī citiem Ziemeļu Dimensijas sadarbības partneriem, t.sk. organizējot PAC, Vecāko amatpersonu komitejas un ekspertu darba grupu sanāksmes.

Šobrīd par Partnerības vadošajām dalībvalstīm vēl nav bijušas tikai Igaunija, Polija un Latvija. Igaunija šobrīd ir jau uzņēmusies līdzpriekšsēdētājas valsts pienākumus 2014.-2015. gadā un pēc tradīcijas nākamajā periodā kļūs par vadītāju (2016.-2017. gadā). Latvija tika sākotnēji uzrunāta pirms Igaunijas, bet atteicās dēļ prezidentūras Eiropas Savienības Padomē 2015. gada pirmajā pusgadā. Lai Latvija varētu vadīt Partnerības darbu nākamajā periodā pēc Igaunijas, tai sākumā jākļūst par Igaunijas līdzpriekšsēdētāju tās vadīšanas periodā (2016.-2017. gadā) un jāpārņem vadīšanas pienākumus nākamajā periodā (2018.-2019. gadā). Polija nav uzrunāta uzņemties šīs funkcijas, jo pievienojās Partnerības Sekretariāta izveides līgumam tikai 2015. gadā.

Ņemot vērā iepriekš minēto - **Latvija šobrīd ir vienīgais iespējamais atlikušais kandidāts uz Partnerības vadošo valsti**.

Balsojums par nākamo priekšsēdētaja un līdzpriekšsēdētāja valsti ir paredzams 2015. gada 20. novembrī, Partnerības ikgadējā konferencē Vācijā, Berlīnē.

Ārlietu ministrija kopumā atbalsta minēto iniciatīvu, jo Latvijas pilnvērtīga dalība Partnerībā ir politiski svarīga, kā arī sniedz iespēju Latvijai labāk apzināt un izmantot potenciālos ieguvumus, ko sniedz dalība Partnerībā: iespēja ietekmēt starptautiskās politikas izstrādi Ziemeļu Dimensijas reģionā, veicināt starpvalstu kontaktus un sadarbību sabiedrības veselības un sociālās labklājības jomā.

Latvijai, lai piedalītos Partnerībā kā līdzpriekšsēdētājas un kā priekšsēdētājas valstij, ir nepieciešami papildu līdzekļi, lai nodrošinātu augstākminēto pasākumu organizēšanu. Jautājumu par papildu valsts budžeta līdzekļu piešķiršanu Veselības ministrijai (2017. gadam – 2 910 EUR apmērā, 2018. gadam – 8 585 EUR apmērā un 2019. gadam – 12 720 EUR apmērā) plānots skatīt Ministru kabinetā likumprojekta “Par valsts budžetu 2017. gadam” un likumprojekta “Par vidēja termiņa budžeta ietvaru 2017., 2018. un 2019. gadam” sagatavošanas un izskatīšanas procesā kopā ar visu ministriju un centrālo valsts iestāžu priekšlikumiem jaunajām politikas iniciatīvām un iesniegtajiem papildu finansējuma pieprasījumiem atbilstoši valsts budžeta finansiālajām iespējām.

Aprēķinus paredzamajiem izdevumiem skatīt Informatīvā ziņojuma pielikumā.

Veselības ministrs G.Belēvičs

26.10.2015 9:17

914

Agnese Raboviča

67876060, agnese.rabovica@vm.gov.lv

Elīza Čipote

67876023, eliza.cipote@vm.gov.lv